ועדת הפנים ואיכות הסביבה, כנסת 16, פרוטוקול מספר 520, 2005-11-07 12:00

גאלב מג'אדלה: אנחנו מתכבדים לפתוח את ישיבת ועדת הפנים ואיכות הסביבה.

גאלב מג'אדלה: אנחנו ממשיכים במשימה לקדם את החוק.

חנה קלר: אנחנו פותחים בפרק שעניינו בירור קבילות שוטרים.

חנה קלר: ב1980 הייתה התארגנות של השוטרים באיגוד מקצועי.

חנה קלר: זה הגיע לבג"ץ, כשבסופו של דבר הוא קבע שאם רוצים למנוע את ההתארגנות צריך לעשות את זה בחקיקה ראשית.

חנה קלר: בשעתו העתקנו כמעט מילה במילה את חוק שיפוט הצבאי, בהתייחסו לנציג קבילות חיילים.

חנה קלר: לאחרונה התווספה נציבת תלונות הציבור על השופטים, שגם היא הסתמכה על הבסיס אבל שיפרה והתאימה אותו.

גאלב מג'אדלה: זה לא מונע מנשות השוטרים להפגין.

חנה קלר: הן לא מוגבלות.

חנה קלר: מאחר ומעמד הסוהרים גם מושווה למעמד של צה"ל, אז אותו אדם נושא בפונקציה של נציב קבילות סוהרים ונציב קבילות שוטרים.

חנה קלר: המעמד הוא אותו מעמד.

חנה קלר: המבנה הוא כזה שדורש שנציב הקבילות יהיה אזרח, כאשר קציני הבירור הם לובשי מדים.

חנה קלר: זה מוכיח את עצמו, כי אתה לא יכול לברר תלונה אם אתה לא מכיר את האנשים, את המנטליות, את היחסים בין מפקד פקוד.

חנה קלר: החלק הארי של הקבילות בצבא מתייחס לסדירניקים שמתלוננים.

חנה קלר: במשטרה.

חנה קלר: למרות שיש לנו שירות חובה, המאסה הגדולה של הקבילות היא דווקא קבילות שמוגשות על ידי אנשי קבע.

חנה קלר: מצד אחד יש תופעה של אנשים שחוששים להגיש, מצד שני אנחנו רואים קבילות שמוגשות אפילו עד לראש הפירמידה.

חנה קלר: לאחרונה ביררנו תלונה נגד המפקח הכללי.

חנה קלר: עכשיו יש לנו קבילות נגד אנשים בדרגת ניצב.

גאלב מג'אדלה: זה מתפרסם?

חנה קלר: יש את הדוח שפעם בשנה אנחנו חייבים להגיש לוועדת הפנים ולשר הפנים.

חנה קלר: אנחנו עכשיו נמצאים במצב שאנחנו צריכים להגיש גם ל2004 וגם ל2005.

חנה קלר: אנחנו מקווים שאת המשימה הזאת נעשה בקרוב.

חנה קלר: בפרק של בירור קבילות שוטרים אין שינוי קונספציה, ממשיכים באותה תפישה.

חנה קלר: הוכנסו כאן תיקונים שנדרשו מהניסיון המצטבר, מהלקחים שהופקו על מנת לייעל את הליך הקבילה.

דוד אוזלאי: האם יש ממלא מקום לנציב הקבילות?

חנה קלר: לא היה בחוק ממלא מקום.

חנה קלר: הייתה סיטואציה של אדם שחלה.

חנה קלר: הכהונה של הנציב היא ל5 שנים.

חנה קלר: לא הייתה דרך לעשות ממלא מקום.

חנה קלר: נבצר מאותו נציב לכהן בשל מחלתו.

חנה קלר: היחידה נשארה ללא נציב קבילות.

חנה קלר: החוק נותן את הסמכות לנציב הקבילות.

חנה קלר: לקציני הבירור יש סמכות מטעם נציב הקבילות לברר את הקבילה.

דוד אוזלאי: הנציב לא יכול להאציל סמכויות?

חנה קלר: לא.

חנה קלר: חייבים למלא את מקומו של נציב הקבילות, כי אחרת היחידה לא מתפקדת.

דוד אוזלאי: כתוב כאן שהשר ימנה ממלא מקום לנציב הקבילות.

דוד אוזלאי: זה בניגוד למינוי הנציב שדורש את אישור הוועדה.

חנה קלר: בהמשך יש לך לגבי התקופות.

חנה קלר: "מעשה" – לרבות מחדל ופיגור בעשייה, כאמור בסעיף 96; סעיף 96 קובע נושא לקבילה.

חנה קלר: לא כל מעשה, אלא רק מעשה שהוא נושא לקבילה, זאת אומרת שהוא נוגע לשירותו של השוטר, שהוא פוגע במישרין בשוטר, שהוא נעשה ללא סמכות חוקית.

חנה קלר: ההגדרה מפנה לסעיף.

דוד אוזלאי: כולל תנאי שכרו של השוטר?

חנה קלר: גם תנאי שכרו.

עידו בן-יצחק: הייתי מחליף את הסדר וכותב כך: "כאמור בסעיף 96, לרבות מחדל ופיגוע בעשייה".

חנה קלר: אין בעיה.

חנה קלר: הגדרת הסוהר היא הגדרה חדשה שהוספה.

חנה קלר: היא מתייחסת לסיטואציה בה שולחים סוהר להשתתף בקורס משטרתי.

חנה קלר: הוא מסופח 3 חודשים למשטרה.

חנה קלר: לפי פקודת בתי הסוהר, הוא יכול לקבול רק נגד סוהר.

חנה קלר: הכנסנו כאן, למרות שאנחנו נמצאים באכסניה של פקודת המשטרה, את הסוהר, כדי שהוא יוכל לקבול על עוול שנעשה לו על ידי שוטר בתקופה שבה הוא מסופח למשטרת ישראל.

חנה קלר: 89 (א) "השר, בהתייעצות עם שר המשפטים ובאישור ועדת הפנים ואיכות הסביבה של הכנסת, ימנה נציב קבילות שוטרים (בחוק זה – נציב הקבילות); תקופת כהונתו של נציב הקבילות תהיה חמש שנים מיום מינויו.

חנה קלר: (ב) הודעה על מינויו של נציב הקבילות ועל המען למשלוח הקבילות תפורסם ברשומות.

חנה קלר: (ג) השר ימנה ממלא מקום לנציב הקבילות".

דוד אוזלאי: למה צריך ממלא מקום?

דוד אוזלאי: יכול להיות שאפשר לבדוק אפשרות של האצלת סמכות מהנציב לאלה שנמצאים איתו.

חנה קלר: כשהקימו את נציבות קבילות השוטרים והסוהרים החליטו שזה יהיה בהתאמה לצה"ל, כלומר שבעוד הנציב הוא אזרח, קציני הבירור יהיו מתוך המערכת.

חנה קלר: אם אתה מסמיך לובש מדים כממלא מקום, אז הוא בעצם כפוף לאנשים שהוא מבקר אותם.

עידו בן-יצחק: מה אותו ממלא מקום יעשה בשאר הזמן?

חנה קלר: הממלא מקום הוא רק בהעדר הנציב.

דוד אוזלאי: למה השר ימנה?

חנה קלר: זה מופיע ב91.

דוד אוזלאי: האם ברגע שהוא יכהן כממלא מקום בפועל צריך להביא את זה לאישור ועדת הפנים?

חנה קלר: עד 6 חודשים לא צריך.

חנה קלר: רק אם יצטרכו לתקופות ארוכות.

דוד אוזלאי: אני מבין שצריך למנות ממלא מקום קבוע לנציב.

דוד אוזלאי: האם יש לנציב ממלא מקום כל עוד הוא יכול למלא את תפקידו?

חנה קלר: יש לו ממלא מקום אבל הוא רדום, הוא לא עושה שום דבר.

חנה קלר: החוק לא מקנה לו סמכויות.

חנה קלר: מותר להאריך את כהונת הממלא מקום עד 6 חודשים בלי התייעצות של ועדת הפנים.

חנה קלר: יש סיטואציה שבה אדם נעדר 9 חודשים.

חנה קלר: חשבנו שאם מאריכים את זה מעל 6 חודשים, רק אז זה צריך לבוא להתייעצות עם הכנסת.

חנה קלר: עד 6 חודשים אתה נותן לשר שיקול דעת בלי חובת התייעצות עם ועדת הפנים או עם שרת המשפטים.

עידו בן-יצחק: צריך להגביל את זה.

חנה קלר: אולי אפשר שזה יהיה בין 6 חודשים לשנה.

דוד אוזלאי: או שנוותר לגמרי על התפקיד של ממלא מקום, או שנלך על אפשרות שהשר ימנה ממלא מקום קבוע לנציב הקבילות, בהתייעצות עם שר המשפטים ובאישור ועדת הפנים.

דוד אוזלאי: אלו שתי האפשרויות.

חנה קלר: כל ההסדר הזה בא לעולם כדי שלא נהיה במצב שאין נציב קבילות.

עידו בן-יצחק: אפשר לכתוב כך: "נבצר ממנו למלא את תפקידו, ימלא סגנו את מקומו".

נעמה בר-אור: צריך להגיד שיש סגן, כי כיום אין סגן.

דוד אוזלאי: השאלה שנשאלת היא אם את הסגן צריך השר למנות, או שגם פה צריך את אותה פרוצדורה של השר, בהתייעצות שר המשפטים ובאישור ועדת הפנים.

חנה קלר: אפשר לכתוב שאם הסגן צריך למלא את תפקידו לתקופה שמעבר ל3 או 6 חודשים, רק אז יבואו.

דוד אוזלאי: את זה אני מקבל.

עידו בן-יצחק: בהצעת החוק לא מופיעים תנאי כשירות של הנציב.

דוד אוזלאי: זה מינוי, לא מכרז.

חנה קלר: יש לו גם סמכויות של יושב-ראש ועדת חקירה, שאלו סמכויות מאוד רחבות.

חנה קלר: יושב-ראש ועדת חקירה הוא שופט מחוזי.

חנה קלר: אנחנו לא רוצים תנאים של שופט מחוזי, שזה 7 שנים ניסיון משפטי והכרת המערכת.

חנה קלר: חשבנו שכשירות לשמש שופט מחוזי יכולה להיות סף נדרש למינוי נציב קבילות.

דוד אוזלאי: צריך שיהיה מינימום של ניסיון של הכרת המערכת.

חנה קלר: אפשר לכתוב שהיכרותו עם המערכת המשטרתית תובא בחשבון לעניין מינויו.

עידו בן-יצחק: צריך לציין שהוא אינו שוטר.

חנה קלר: הוא אינו שוטר, יש לו כשירות של שופט מחוזי, שזה 7 שנים ניסיון משפטי, ויש לו היכרות עם המערכת המשטרתית.

חנה קלר: אין לו זכויות כמו של שופט, הוא רק צריך ניסיון של שופט.

עידו בן-יצחק: הוא יכול לכהן בתפקידו רק תקופה אחת?

חנה קלר: במשטרה אין הגבלה כזאת, אבל לדעתי נכון שיהיה רק 5 שנים.

דוד אוזלאי: אולי כדאי לבדוק אפשרות של התייעצות ואישור ועדת הפנים מעל תקופה מסוימת של כהונה.

חנה קלר: ביקש השר להאריך מעבר לתקופה שלא תעלה על 7 שנים, ייעשה כן לאחר שקיבל לעניין הזה את התייעצות שר המשפטים ואישור ועדת הפנים.

עידו בן-יצחק: מבחינת תנאי כשירות הוא אינו שוטר, יש לו כשירות של שופט מחוזי, ולוקחים בחשבון את היכרותו עם המערכת.

חנה קלר: אם בא הרמטכ"ל או הפצ"ר, אז למרות שהוא לא מהמשטרה הוא גם יוכל להיות.

דוד אוזלאי: אנחנו מאשרים את סעיף 88, את סעיף 89 ללא סעיף (ג).

עידו בן- יצחק: עם התיקון של הכשירות והארכת כהונה בתקופה של עד שנתיים בפרוצדורה שבה הוא ממונה.

חנה קלר: 90.

חנה קלר: "נציב הקבילות יחדל לכהן לפי תום תקופת כהונתו באחת מאלה: (1) התפטר במסירת כתב התפטרות לשר; (2) הוגש נגדו כתב אישום בעבירה אשר מפאת מהותה, חומרתה או נסיבותיה, אין הוא ראוי לכהן כנציב הקבילות"

עידו בן-יצחק: מי קובע?

חנה קלר: הייעוץ המשפטי של המשרד לביטחון הפנים.

חנה קלר: לא נראה לי שצריך להכניס את זה לחוק עצמו.

גבי פיסמן: לא מתאים לקבוע את הפרוצדורה בחקיקה ראשית.

עידו בן-יצחק: נשאיר את זה בינתיים ככה.

עידו בן-יצחק: אני רוצה לבדוק את זה .

חנה קלר: העברה מכהונה 91.

חנה קלר: "השר, בהתייעצות עם שר המשפטים ובאישור ועדת הפנים ואיכות הסביבה של הכנסת, רשאי להעביר את נציב הקבילות מתפקידו לפני תום תקופת כהונתו, אם נבצר ממנו למלא את תפקידו תקופה העולה על שישה חודשים רצופים".

חנה קלר: 92 (א) "נבצר מנציב הקבילות, דרך ארעי, למלא את תפקידו, ישמש ממלא מקומו כנציב הקבילות, לתקופה שלא תעלה על שלושה חודשים, ורשאי השר להאריך את התקופה האמורה לתקופות נוספות, ובלבד שסך כל התקופות שבהן ישמש ממלא המקום כנציב הקבילות, לא יעלה על שישה חודשים.

חנה קלר: (ב) התפנתה משרתו של נציב הקבילות וטרם התמנה אחר במקומו, ישמש סגנו כנציב הקבילות עד למינויו".

דוד אוזלאי: יהיו לו אותן סמכויות?

חנה קלר: כן.

דוד אוזלאי: אנחנו מאשרים את סעיפים 91 ו92.

חנה קלר: הרשאים להגיש קבילה 93.

חנה קלר: "אלה רשאים להגיש קבילה: (1) אדם הרואה עצמו נפגע מהמעשה שנעשה לגביו בהיותו שוטר או בעת היותו סוהר; (2) אדם מטעמו של השוטר הנפגע או הסוהר הנפגע, ותנבאי שאותו אדם אינו שוטר או סוהר, לפי הענין; נפטר השוטר הנפגע או הסוהר הנפגע – הורהו, בן זוגו, בנו, בתו, אחיו או אחותו".

דוד אוזלאי: אלה אותם 7 קרובים?

חנה קלר: לא.

דוד אוזלאי: האם הכוונה פה היא לבני משפחתו?

חנה קלר: אדם מטעמו של השוטר יכול להיות עורך דין, חבר, או כל מי שהוא מצא לנכון.

חנה קלר: אם השוטר לא בחיים, אז רק בני משפחתו מדרגה ראשונה.

עידו בן-יצחק: למה אתם לא מאפשרים לשוטר אחר?

חנה קלר: כי כתוב בחוק ששוטר לא ייצג אחר.

חנה קלר: זה חלק מאיסור ההתאגדות.

דוד אוזלאי: אנחנו מאשרים את סעיף 93.

חנה קלר: הנקבל 94.

חנה קלר: "קבילה ניתנת להגשה על מי שבעת עשיית המעשה היה שוטר".

עידו בן-יצחק: האם אפשר לכתוב פה גם סוהר?

חנה קלר: כאן לא, כי הנקבל הוא הסוהר.

חנה קלר: 95 "קבילה תומצא בכתב, במישרין, לנציב הקבילות, ותהא חתומה בידי מגישה ; בקבילה יצוינו כל אלה: (1) שמו, מספרו האישי, דרגתו, תפקידו ומענו של השוטר הנפגע או הסוהר הנפגע, והיחידה המשטרתית שבה הוא משרת או שירת, או שאליה הוא מסופח או סופח; הגיש את הקבילה אדם כאמור בסעיף 93(2), יצוינו בהם גם שמו ומענו של מגיש הקבילה; (2) פרטי זהותו של הנקבל, ואם אין בידי מגיש הקבילה פרטים כאמור - כל פרט שיש בו כדי לסייע לזיהויו; (3) תיאור מפורט של המעשה, לרבות הפגישה שנגרמה בעקבותיו, המועד שבו אירע, זהות העדים אם ישנם, וכל פרט אחר הנוגע לעניין ושיש בו כדי לסייע לבירור יעיל של הקבילה (4) הוגשה לגורם רשמי, משטרתי או אחר, פניה בנושא הקבילה - זהות הגורם, והתייחסותו אם התקבלה".

גאלב מג'אדלה: אנחנו מאשרים את סעיפים 94,95.

חנה קלר: 96.

חנה קלר: "נושא לקבילה הוא מעשה שמתקיימים בו כל אלה: (1) הוא נוגע לשירותו במשטרה של שוטר או סוהר; (2) הוא פוגע, במישרין, בשוטר או בסוהר או מונע ממנו במישרין טובת הנאה; (3) הוא נעשה בלא סמכות חוקית, או שהוא בניגוד לחיקוק, לפקודות, להוראות המחייבות במשטרה, או למינהל תקין, או שיש בו פסול אחר על פי דין, או שיש בו משום שרירות, נוקשות יתירה או אי צדק בולט".

חנה קלר: 97.

חנה קלר: "על אף הוראות סעיף 96, בקבילות אלה לא יהיה בירור; (1) קבילה הנוגעת לעניין שהליך לגביו תלוי ועומד בבית משפט, בבית דין או לפני דן יחיד, או שניתן לגביו פסק דין בבית משפט, בית דין או בידי דן יחיד; (2) קבילה על פעולה שיפוטית של בית דין או של דן יחיד; (3) קבילה על מעשה שהוא עבירה שבקשר עמה התנהל או מתנהלת חקירה על פי דין".

חנה קלר: 98.

חנה קלר: "על אף הוראות סעיף 96, בקבילות אלה לא יהיה בירור אלא אם כן מצא נציב הקבילות מנימוקים שיירשמו, כי קיימת סיבה מיוחדת המצדיקה את בירורן: (1) קבילה, שאינה מנויה בסעיף 97 בעניין שניתנה לגביו החלטה שעליה ניתן או היה ניתן להגיש השגה , ערר או ערעור ; (2) קבילה שהוגשה לאחר שעברה שנה מיום עשיית המעשה נושא הקבילה, או מהיום שבו נודע לקובל על המעשה כאמור; (3) קבילה על מעשה שעל פי טיבו ראוי שיבורר בידי מפקדו של השוטר הנפגע או הסוהר הנפגע, או בידי גורם אחר במשטרה; (4) קבילה על מעשה שפגיעתו בשוטר הנפגע או בסוהר הנפגע היא מזערית; (5) קבילה בעניין שהתברר או שמתברר בתלונה בידי גורם אחר המוסמך לכך כדין במשטרה, לרבות בידי קצין בודק או ועדה בודקת שמונו לפי פקודות משטרת ישראל, או במשרד לביטחון הפנים ; (6) קבילה נגד מי שחדל להיות שוטר לפני בירורה, והיא מתייחסת להתנהגות בעלת אופי אישי".

גאלב מג'אדלה: אנחנו מאשרים את סעיפים 96,97,98.

חנה קלר: פתיחת הבירור 99.

חנה קלר: (א) משהוגשה קבילה יאשר נציב הקבילות את קבלתה ויפתח בבירורה, אלא אם כן מצא כי מתקיים אחד מאלה: (1) הקבילה אינה ממלאת אחר הוראה מהוראות סעיפים 93,94 או 96 (2) הקבילה אינה ממלאת, בפרט מהותי, אחר הוראה מהוראות סעיף 95; (3) אין לברר את הקבילה מאחת הסיבות המנויות בסעיפים 97 או 98; (4) הקבילה קנטרנית או טורדנית; (5) הקבילה אינה ראויה לבירור מטעם שאינו מנוי בפסקאות (1) עד (4), שיירשם".

עידו בן-יצחק: האם הנציב מאשר את הקבלה גם אם הוא לא פותח בבירור, או רק אם הוא פותח בבירור?

חנה קלר: אנחנו מאשרים.

חנה קלר: אנחנו אומרים שהיא מועברת לבירור של הקבילות.

חנה קלר: תמיד מקבלים אישור.

חנה קלר: (ב) "על אף הוראות סעיף קטן (א), העלתה הקבילה, לכאורה, חשד לביצוע עבירה פלילית, יודיע על כך נציב הקבילות למחלקה לחקירות שוטרים במשרד המשפטים, או ליחידת החקירות המוסמכת לחקור את העבירה, לפי הענין, וימשיך בבירור הקבילה בתיאום עמה".

חנה קלר: (ג) החליט נציב הקבילות שלא לפתוח בבירור הקבילה, כאמור בסעיף קטן (א), יודיע לקובל, בכתב, שלא יברר את הקבילה, ויציין את העילה לכך.

חנה קלר: (ד) החליט נציב הקבילות שלא לפתוח בבירור הקבילה כאמור בסעיף קטן (א) , ומצא כי קיים טעם מיוחד המצדיק את העברת הקבילה לבירור על ידי גורם אחר במשטרה, רשאי הוא להעביר את הקבילה לאותו גורם, ובלבד שהסכים לכך השוטר הנפגע או הסוהר הנפגע".

חנה קלר: דרכי הבירור 100 (א) "נציב הקבילות רשאי לברר את הקבילה בכל דרך שיראה, והוא אינו קשור להוראה שבסדר דין או בדיני ראיות.

חנה קלר: (ב) נציג הקבילות יביא את הקבילה לידיעת הנקבל ולידיעת מפקדו של הנקבל , וייתן להם הזדמנות להשיב עליה, ורשאי הוא לדרוש מהם כי ישיבו על הקבילה בתוך התקופה הנקובה בדרישתו.

חנה קלר: (ג) ראה נציב הקבילות שאדם אחר עלול להיפגע מעצם הבירור או מתוצאותיו, יודיע לו נציב הקבילות על כך וייתן לו הזדמנות לטעון את טענותיו בתוך תקופה שיקבע.

חנה קלר: (ד) על הבירור לפני נציב הקבילות או לפני מי שהוא הסמיך לכך יחולו הוראות סעיפים 9 עד 11 לחוק ועדות חקירה, התשכ"ט -1968 , בשינויים המחויבים לפי העניין, וכן יחולו הוראות סעיף 27(ב) לחוק האמור על אדם שאינו שוטר שהוזמן להתייצב לפניהם .

חנה קלר: (ה) הוראות סעיפים קטנים (ג) ו-(ד) אינן באות גרוע מהוראות פרק ג' לפקודת הראיות (נוסח חדש) התשל"א -1971 (בפרק זה - פקודת הראיות)".

עידו בן-יצחק: בחוק נציב תלונות הציבור על שופטים, בסעיף 20(ד), יש הוראה לגבי מועד סיום בירור התלונה.

חנה קלר: אולי צריך לכתוב בהקדם ולא יאוחר.

גאלב מג'אדלה: לכל המאוחר שנה.

חנה קלר: היעד שלנו שתוך 3 חודשים אנחנו עונים על כל קבילה, אלא אם כן צריך את האוצר.

חנה קלר: יש לנו עכשיו קבילה של בנות שמשרתות במג"ב, לעומת אלו שמשרתות בשירות סדיר.

חנה קלר: במענק הן מקבלות הרבה יותר כסף על אותה עבודה.

עידו בן-יצחק: נכתוב שהבירור יהיה תוך שנה.

חנה קלר: כדאי לכתוב בהקדם , ולא יאוחר משנה.

גאלב מג'אדלה: שנה זה המון.

עידו בן-יצחק: את רוצה פחות משנה?

חנה קלר: בפקודות שלנו נכניס 3 חודשים.

עידו בן-יצחק: סעיף 19(ה) קובע, שהנציב רשאי לא לכלול את פרטי המתלונן בהודעה שהוא מודיע ליחב"ל אם הוא סבור שפרטיו אינם דרושים לצורכי בירור הקבילה.

עידו בן-יצחק: יכול להיות שאין צורך בזה פה.

חנה קלר: אין צורך בזה פה.

חנה קלר: אני לא הייתי מכניסה את זה.

חנה קלר: איך אדם יתגונן אם הוא לא יודע את זהות האדם שמגיש נגדו את הקבילה?

חנה קלר: זה כמו הליך שיפוטי.

עידו בן-יצחק: בסעיף 99 נכתוב שבהגשת הקבילה יאשר נציב הקבילות את קבלתה.

עידו בן-יצחק: בסעיף 100 נוסיף סעיף קטן שבו ייאמר: "בירור הקבילה ייעשה בהקדם האפשרי, ולא יעלה על שנה".

גאלב מג'אדלה: אנחנו מאשרים את סעיפים 99 ו100.

גאלב מג'אדלה: אני מבקש לנעול את הישיבה.